रैना पर 25 प्रतिशत फीस का जुर्माना  
आईसीसी के अनुसार सुरेश रैना को आचार संहिता की धारा 2.1.3 के उल्लघंन का दोषी पाया गया।
भारतीय बल्लेबाज सुरेश रैना पर मंगलवार को वेस्टइंडीज के खिलाफ दूसरे क्रिकेट टेस्ट के पहले दिन आईसीसी आचार संहिता के लेवल एक के उल्लघंन के लिए 25 प्रतिशत फीस का जुर्माना लगाया गया।  आईसीसी द्वारा जारी प्रेस विज्ञप्ति के अनुसार इस बल्लेबाज को आचार संहिता की धारा 2.1.3 के उल्लघंन का दोषी पाया गया जो अंपायरों के फैसले पर एक्शन या शब्दों के जरिए नाराजगी दिखाने संबंधित है।  पहले दिन का खेल समाप्त होने के बाद बायें हाथ के बल्लेबाज को दोषी पाया गया और उन्होंने मैच रैफरी क्रिस ब्राड द्वारा प्रस्तावित जुर्माने को स्वीकार लिया। मैदानी अंपायर असद रौफ और बिली बाडन तथा तीसरे अंपायर ग्रेगरी ब्रथवाटे और चौथे अधिकारी नोरमैन मैल्कम ने यह आरोप लगाया था।  यह घटना 56वें ओवर में हुई जब रैना 53 रन पर बल्लेबाजी कर रहे थे और शार्ट लेग पर खड़े क्षेत्ररक्षक एड्रियन बराथ ने देवेंद्र बीशू की गेंद पर उनका कैच लपक लिया। अंपायर रौफ ने फैसला देने में देरी की जिससे रैना इस फैसले से नाखुख दिखे।